google/wiki40b huggingface dataset:
Turkey Point kjernekraftverk

Turkey Point kjernekraftverk er et kjernekraftverk som produserer elektrisk kraft ved bredden av Biscayne Bay like ved Biscayne National Park, i Miami-Dade County 24 miles (40 km) sør for Miami, i det sørøstlige hjørnet av delstaten Florida i USA. Kjernekraftverket ble delvis ødelagt da det ble direkte rammet av Orkanen Andrew i 1992, og opplevde en nedetid 26. februar 2008 som rammet 2,5 millioner mennesker i Florida.
Kjernekraftverkets nåværende to reaktorer ble godkjent for igangsetting i 1972 og 1973. Installert maksimal effekt i 2009 er brutto 1 386 MW, mens årsproduksjonen i 2007 var på om lag 11,23 TWh elektrisk kraft. Det er søkt om ytterligere to reaktorer på i alt 2 234 MW, slik at total effekt vil kunne nå 3 620 MW i framtiden.
Anlegget eies av Florida Power & Light. Det har to reaktorer som er i operativ drift. Etter dagens konsesjoner skal reaktorenes produksjon opphøre i 2032 og 2033.
Italo Gariboldi

Militær karriere

Fra slutten av Første verdenskrig og gjennom mellomkrigsårene steg Gariboldi i gradene og bekledte forskjellige poster i staber, regimenter og brigader.

Abessinia

I 1935 havde Gariboldi kommandoen over 30. infanteridivisjon «Sabauda» på nordfronten under Den annen italiensk-abessinske krig. Hans divisjon var en del av I Korps, med base i Eritrea. Etter at Italia hadde beseiret Abessinia (Etiopia) i 1936 ble Eritrea, Etiopia og Italiensk Somaliland samlet i kolonien Italiensk Østafrika.

Nord-Afrika

Fra 1939 til 1941 hadde Gariboldi kommandoen over en hær i marskalk Italo Balbos nordafrikanske overkommando. Da Italia erklærte krig, hadde Gariboldi kommandoen over den italienske 5. arme, som lå på grensen til det franske Tunisia. Han endte med å have kommandoen over begge armeene stasjonert i Libya. Etter at slaget om Frankrike var avsluttet, ble 5. arme til en forsyningskilde av menn, reservedeler og forsyninger til den 10. arme, som lå ved grensen mot Egypt. 
I desember 1940, da den britiske hær innledet Operation Compass, hadde Gariboldi midlertidig kommandoen over 10. arme, fordi general Mario Berti var på sykepermisjon. Han endte med å få kommandoen over 10. arme, idet den var blitt så godt som utslettet i samme operasjon. Den 25. mars 1941 ble Gariboldi forfremmet til generalguvernør av Libya, hvor han erstattet marskalk Rodolfo Graziani. Den 19. juli ble Gariboldi selv avskediget på grunn av hans påstått manglende samarbeide med den tyske feltherren i Afrika, Erwin Rommel. General Ettore Bastico overtok hans plass.

Sovjetunionen

Fra 1942 til 1943 hadde Gariboldi kommandoen over den italienske hær i Sovjetunionen (Armata Italiana in Russia, eller ARMIR, eller 8. Arme). Han hadde kommandoen over den italienske hær i Sovjetunionen da hæren ble nedkjempet under Slaget om Stalingrad.

Italia

I 1943 var Gariboldi i Italia da kong Viktor Emmanuel III og marskalk Pietro Badoglio avsatte Benito Mussolini og derpå underskrev våpenstilstanden med de allierte. Som mange medlemmer av det italienske militær ble Gariboldi så raskt tatt til fange av tyskerne. I 1944 ble han dømt til døden for forræderi. Men senere i 1944 ble Gariboldi befridd fra fengselet av de allierte.

Personlig

Gariboldi døde i en alder av 90 i Roma. Hans sønn Mario Gariboldi, fikk en militær karriere likesom sin far.
Sjumannsrugby under Panamerikanske leker

Sjumannsrugby under de Panamerikanske leker. Sjumannsrugby har vært med siden 2011 i Guadalajara i Mexico, mens kvinnene først fikk sin debut i 2015 under lekene i Toronto i Canada.
Barnarp

Barnarp er et tettbebygd område i Jönköping kommune i Jönköpings län i Småland i Sverige. I 2005 var Barnarp regnet som et eget tettsted, og hadde da 724 innbyggere. I 2010 var det vokst sammen med tettstedet Odensjö og ble da regnet som en del av dette.
Taxila (sommerfugl)

Utseende

Middelsstore (vingespenn ca. 40 millimeter), brunlige dagsommerfugler med rundede vinger. Som ofte hos Riodinidae er det markert forskjell mellom kjønnene. Hannen er svartbrun på oversiden, med et litt lysere felt ved forvingens spiss. Hunnen er brunoransje med brune flekker og et hvit skråflekk ved vingespissen.
Undersiden hos begge kjønn er oransje med sølvfargede og svarte flekker.

Utbredelse

Slekten er utbredt i Sørøst-Asia fra Assam i vest til Borneo og Sumatra i øst.
Sum 41

Starten og deres første album

Sum 41 ble dannet 31. juli 1996, 41 dager inne i sommerferien, noe som førte til deres navn Sum 41 (Summer 41 dager).  I 1998 laget bandet en kassett (Rock Out With Your Cock Out) med noen sanger de hadde laget, som de sendte til forskjellige plateselskap i håp om å få en kontrakt.  Kassettene de sendte inn er i dag verdt svært mye og er de eneste med deres originale bassist Richard ”Twitch” Roy.
Sum 41 ga ut sitt første album 27. juni 2000, med navnet Half Hour of Power. Den første singelen som ble gitt ut fra albumet var Makes No Difference, som hadde to forskjellige musikkvideoer.

All Killer No Filler og Does This Look Infected? (2001-2003)

All Killer No Filler er det andre albumet til Sum 41 og det aller mest suksessfulle. Albumet ble gitt ut 8. mai 2001 og hadde singelen Fat Lip, som skulle vise seg å bli den aller mest kjente sangen utgitt av bandet til dags dato. Etter ”Fat Lip” ble to nye singler gitt ut, In Too Deep og Motivation. ”In Too Deep” hadde en humoristisk musikkvideo av bandet som hadde stupekonkurranse mot nordamerikanske sportsutøvere.
26. november 2002 ga Sum 41 ut sitt tredje album, Does This Look Infected?. Kjente sanger fra dette albumet er “Still Waiting”, “The Hell Song”, “Over My Head”.

Baksh gir seg og Underclass Hero (2006 - )

11. mai 2006 uttalte Dave Baksh at han skulle forlate Sum 41 for å jobbe med sitt nye band, Brown Brigade. Det sies at han trakk seg fordi han hadde en større interesse for å spille mer klassisk metal. Dagen etter at han trakk seg, sa Whibley at de ville hente inn en ny gitarist, men han vil ikke være i videoer, bilder, albumer og vil ikke ha noe ”makt” i bandet.
24. juli 2007 ble Underclass Hero gitt ut. Albumet klatret opp til 7.-plass i USA sitt ”U.S. chart”, noe som er det høyeste noe gang for Sum 41. Bandet startet en turné i oktober 2007 rundt i Canada med et annet band, Finger Eleven som startet alle Sum 41 konsertene. På turnéen fikk Whibley skiveprolaps, noe som førte til at de måtte avbryte turnéen. Etter at Whibley igjen ble friskmeldt fortsatte bandet turnéen i mars 2008. 
7. august 2008 ble det annonsert på bandets offisielle hjemmeside at bandet skulle ta en pause for å gjøre andre ting. McCaslin skulle jobbe med sitt andre album med sitt prosjekt The Operation M.D.  Jocz ville dra på turnéer for The Vandels, og Whibley dro på turné med sin daværende kone, Avril Lavigne.
Mavic

Historikk

Mavic ble etablert i 1889 av franskmennene Charles Idoux og Lucien Chanel. Navnet er et akronym for Manufacture d'Articles Vélocipédiques Idoux et Chanel. Selskapet har siden da vært en ledende innovator og produsent i sykkelbransjen.
På 1990-tallet ble Mavic kjøpt av skiprodusenten Salomon, som i 1997 ble kjøpt av Adidas, og i 2005 solgt til Amer Sports, et konglomerat som også eier den østerrikske skiprodusenten Atomic og  tennis racketprodusenten Wilson.

Produkter

Mavic har gjennom historien produsert en rekke forskjellige komponenter for sykler: nav, felgbremser, skjermer, kjedehjulsenheter, kranktannhjul, styrelager, computere, kjeder, styrer, kranker, og kranklager. Selskapet har også produsert tråbiler for barn. I dag er det best kjent for sine aluminiumsfelger til sykler.
På 2000-tallet utvidet selskapet fra produksjon av løse felger til produksjon av komplette hjulsett. Med dette opplevde selskapet vekst. I 2011 leverer selskapet primært komplette hjulsett for landeveissykling og terrengsykling. Nylig utvidet selskapet satsingsområdet ved å gå inn i produksjon av sko og tøy for syklister.

Sponsor og rittdeltagelse

Mavic ble offisiell sponsor av Tour de France i 1972. Siden da har selskapet kjørt egne følgebiler i etapperittet og levert hjul til ryttere med hjulproblemer underveis i løpet, uavhengig av lagtilhørighet. Fra 2007 ble følgebilene til Mavic levert av Skoda.
Mavic er sponsor for mange sykkellag og enkeltryttere. Selskapet sponser den norske landeveissyklisten Edvald Boasson Hagen, og Team Cervelo, sykkellaget Thor Hushovd tilhørte da han ble verdensmester i landeveisritt.
Alnsjøen

Friluftsliv

Alnsjøen ligger i et område mye brukt til friluftsliv og rekreasjon. For å beskytte drikkevannet mot forurensning er Alnsjøen gjerdet inn og merket «ta vare på drikkevannskildene dine». I vinterhalvåret åpnes det porter flere steder i gjerdet, og det tilbys skiløyper over det frosne vannet og inn i Lillomarka.
Innsjøen har vært demmet opp siden 1700-tallet. I likhet med andre markavann var også Alnsjøen viktig for uttak til isdrift. Både fiske og bading var vanlige aktiviteter. I 1930 ble vannet regulert til drikkevannskilde. En ny demning ble bygget samme år og det ble lagt ned forbud mot fisking og bading. Lokalbefolkningen forlanget da at Vesletjern et stykke mot vest ble gjort tilgjengelig som badevann. Det vannet var også et viktig vann for isdrift og ble ikke demmet opp og frigitt for bading før i 1960.
Byøkologisk program har åpnet for muligheten for å gjøre Alnsjøen tilgjengelig for allmennheten som badevann og friluftsområde.

Navnet Alnsjøen

Alnsjøen har navn etter Alnaelva. Tidligere ble navnet Alunsjøen brukt. Det navnet vises igjen i to veier i området som har navn etter Alnsjøen: Alunsjøveien og Alundamveien. Alungsjøen er også en tidligere versjon.
Elvenavnet Alna kan være avledet av norrønt ǫln, som betyr albue. Det refererer til de mange svingene i elveløpet gjennom Groruddalen. Det egentlige navnet ble i nyere tid fortrengt av navnet «Loelven», et påfunn av Peder Claussøn Friis, som feilaktig forklarte bynavnet Oslo som «Loelvens os». At elvenavnet ble mer eller mindre glemt kan forklare hvorfor folk ikke lenger forsto at det var opphav til navnet på innsjøen. Dermed oppsto navnet «Alunsjøen», som vanskelig kan forklares som noe annet enn en sammenblanding med Alunverket. Det lå ved Alnas utløp i fjorden.
Badminton under samveldelekene 2002

Badminton under de britiske samveldeleker 2002. Badminton var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var tiende gangen som badminton var med på programmet i Samveldelekene. I lekene i 2002 ble det konkurrert i seks øvelser i badminton, single og double for både menn og kvinner samt en mixeddoubleturnering og en mixed lagkonkurranse. Alle tapende semifinalister fikk bronsemedaljer. Malaysia ble beste nasjon med tre gullmedaljer foran England med to.
Cornucopianer

En cornucopianer eller teknologioptimist er en person som tror at kontinuerlig fremskritt og tilgang på materielle ting for menneskeheten kan møtes med fremgang i teknologi. Grunnleggende er det nok materialer og energi på jorden for å understøtte verdens antatte maksimumsbefolkning på 9 milliarder i 2050. 
Betegnelsen kommer fra cornucopia, som er den latinske navnet på «overflødighetshornet» fra gresk mytologi som gir eierne uendelig med mat og drikke. I engelsk språk blir cornucopianere av og til kalt «Boomsters», mens deres filosofiske opponenter (malthusianister) kalles «Doomsters» eller «Doomers».
Admiral (sommerfugl)

Utseende

Admiral har fløyelssvarte vinger med røde bånd og hvite flekker, og er en av våre mest stilfulle sommerfugler.
Vingespennet er rundt 6 centimeter.
Den engelske entomologen James Petiver benytter navnet «admiral» allerede i 1699. Han grupperte de artene som har et farget bånd midt over framvingen som «admirals». Sannsynligvis fordi de lignet engelske admiraluniformer med distingsjoner. Sommerfuglene ble navngitt gjerne med titler på den tida (queen, earl, monarch, duke, lady osv.), så «admiral» var ikke noe unntak. Flere entomologer fulgte Petiver, blant annet Linné som latinifiserte navnet i Fauna Suecica (1746) til «ammiralis», som ikke betyr beundringsverdig.
Rundt 1750 dukker det opp flere entomologer som forandrer navnet til «admirable». Muligens kopierer de hverandre – antagelig anført av B. Wilkes «The British Aurelian» (1741–42). Rundt 1800 går man så tilbake til «admiral» i England, og benytter dette på flere arter (white admiral, red admiral osv). Den meget populære engelske entomologen E.B. Ford forklarer således i sin bok «butterflies» (1945) at «admiral» kommer fra «amirable», noe som sannsynligvis fullt ut legitimerte denne forklaringa. Men høyst sannsynlig er denne forklaringa feil.

Levevis

Admiralen kan ikke overvintre i Norge, til det er vinterkulden for streng. Men den blir regelmessig, mellom mai og oktober, observert i alle norske landsdeler.
Admiraler er glade i plantesafter, slik som fra sår i barken på bjørketrær eller fra gjærende nedfallsfrukt om høsten. Om saften inneholder alkohol kan sommerfuglene bli ganske berusede, slik at man lett kan plukke dem opp.
Den immigrerer sørfra på våren, og legger egg i Norge, på sin vandring nordover. Utpå sensommeren klekkes andre-generasjonen, som for en stor del er klekt i Norge. Derfor kan en se fargerike og vakre admiraler om høsten, selv langt nord i Norge.
Larvene lever på nesleplanter. Admiral har fullstendig forvandling og må gjennom et puppestadium før den voksne sommerfuglen klekkes.
Det finnes flere andre arter som ligner sterkt på admiralen, men de synes å ha mindre tendens til å vandre enn denne. Vanessa vulcanica, som bare lever på Kanariøyene, skal være funnet en gang i Norge, men det antas at denne kan være ført inn med mennesker.
Downtown Hades

Downtown Hades er et musikkalbum med Infernö, utgitt i 1997.
Keiser Ku

Ku (tradisjonell kinesisk: 嚳, pinyin: Kù eller 帝嚳, Dì Kù, eller Gaoxin) var en mytologisk keiser i Kina. Han var barnebarn til Den gule keiser. Han hersket fra 2436 til 2367 (2366) f.Kr.
Ku regnes blant De fem keisere i det gamle Kina. Hans forgjenger var Zhuanxu og hans etterfølger var Zhi. 
Noen sikker datofesting eller sikker viten om hans eksistens kjenner ikke moderne historievitenskap, men det tradisjonelle legendariske biografiske materiale er rikholdig. Hans noe varierende oppgitte regjeringsperiode svinger fra 2412 til 2343. eller 2436 til 2367. Til keiser Kus kulturelle betydning er hans angivelige etablering av skoler, og en rekke kinesiske musikkinstrumenter og trasjoisjonelle komposisjoner tilskrives ham. Han går også for å være grunnlegger av polygami i Kina. Ku hadde minst fire koner. Med hustruen Changyi (tradisjonell kinesisk: 常儀) fikk han sønnen Di Zhi, som ble hans etterfølger. Men etter ni år overdro han regjeringsmakten til sin bror Yao, som hadde Qingdu som mor. Med Jiang Yuan fikk keiser Ku sønnen Houji, Jiandi fødte ham Qi]. Disse sønne går for å være stamfedre til henholdsvis Zhou- og Shang-folkene. To av hans sønner, Ebo og Sichen (ikke oppgitt hvem mødrene deres var) rivaliserte så meget seg i mellom at Ku måtte adskille dem ved å innsette dem som guder for stjernene Chen og Shen.
Dysartri

Hjelpemidler

Mennesker med alvorlig dysartri kan ha nytte av hjelpemidler for alternativ og supplerende kommunikasjon (ASK).
Det finnes en internasjonal organisasjon ISAAC for alle som bruker og legger til rette for alternativ og supplerende kommunikasjon. Det er NAV-hjelpemiddelsentralene som formidler talehjelpemidler i Norge.
Citroën type C

Citroën Type C var en lett bil bygget av den franske bilfabrikken Citroën mellom 1922 og 1926 med nesten 81 000 enheter bygget. Bilen ble opprinnelig kalt Type C, men ble oppdatert til C2 i 1924 som igjen ble avløst av den litt lenger C3 i 1925. Type C var, og er fortsatt også kjent som 5CV på grunn av den franske skatterberegning etter motorens styrke. (Cheval Vapour, hestekraft). Et mer dagligdags kallenavn, med henvisning til den koniske baksiden av det lille karosseriet var cul-de-poule (Hønestjert) og båtlignende karosseriet.
Den fire-sylindrede motor på 856 cc hadde en 55 mm boring og 90 mm slaglende generererte 11 Hk. Den hadde en enkelt Solex forgasser og magnettenning. Selvstarter var standard, slik at bilen ble annonsert som «spesielt egnet for kvinnlige sjåfører».
Det var to typer understell: C, som også ble brukt for C2 og C3. De varierte i lengde, men den opprinnelige Type C/C2 målte 2,25 meter i lengde, og C3 målte 2,35 m. Fjæringen var omvendte kvart elliptiske fjærer foran og bak . Brems bare på bakhjulene, operert av et håndtak og en bremsepedal. Den maksimale hastigheten var 60 km/t med et forbruk på 5 liter på 100 km.
Bare åpne karosserier ble bygget av den opprinnelige Type C, ofte kalt «Petit Sitron» på grunn av at den først bare var tilgjengelig i gul farge. En av de mer populære variantene,  C2 sedan var en to-seters versjon, men C3 var en tre-seters "Trèfle" (Kløverblad) tre-seters modell med plass for en passasjer i baksetet. Det ble også lger C2 og C3 som cabriolets
Det var også et bredt spekter av C2 og C3 og 32 567 ble bygget.
Richard Henry Stevens

Biografi

I 1939 kom Stevens fra India, der han var etterretningsoffiser. Han talte utmerket tysk, fransk og russisk, og gresk var hans annet morsmål. Han kunne dessuten arabisk, hindi og malay. For europeiske forhold hadde han ingen spesialutdannelse eller erfaring.
PCO var en del av SIS. Avdelingen i Den Haag var den nest største på det europeiske kontinet, etter avdelingen i Paris. Fordelen PCO-spionene i Den Haag hadde ved sin diplomatiske immunitet, hadde som bakside at deres nærvær i Nieuwe Parklaan 57 var alment kjent, noe som vesentlig reduserte deres effektivitet.
I november 1939 skjedde Venloepisoden, da han sammen med kaptein Sigismund Payne Best ble grepet i den nederlandske grensebyen Venlo og bortført til Tyskland. Der røpet han vitale hemmeligheter om SIS i Vest- og Sentral-Europa.
Den tyske nazipropaganda fremstilte Best og Stevens som angivelige bakmenn for Georg Elsers Bürgerbräuattentat mot Hitler.
Etter over fem års fangenskap i KZ Sachsenhausen og KZ Dachau ble Stevens og Best befridd i april 1945. 
Stevens forlot den britiske hær som oberstløytnant, som han var blitt forfremmet til mens han satt i fangenskap. Han arbeidet som oversetter, blant annet mellom 1951 og 1952 for NATO i Paris og London.
Stevens døde i 1967.
Plecia

Utseende

Middelsstore til ganske store (4-14 millimeter), kraftige mygg med korte antenner. Beina er lange og tynne. På farge er de svarte eller mørkbrune, thorax er ofte helt eller delvis oransjerød. De aller fleste artene er ikke påfallende hårete. Som hos andre hårmygg er det stor forskjell på kjønnene: hunnene er større og kraftigere, med bredere vinger, hodet er lite med vidt skilte fasettøyne. Hos hannene dekker fasettøynene det meste av hodet, kroppen er mindre og spinklere, bakkroppen ganske tynn. Vingene er ofte røykfargede, men kan også være klare med mørke striper langs årene (hos noen søramerikanske arter, særlig Plecia plagiata). Slekten kan kjennes på at vingeåren R₂₊₃ (den åren som munner ut nærmest vingespissen på oversiden) er kort og mer eller mindre krum, ikke parallell med den underforliggende åren som hos slekten Penthetria. Hannens kjønnsorganer kan være ganske ulikt utviklet hos denne slekten, ulikt andre hårmygg-slekter der utformingen er ganske lik. Hos de fleste nålevende (men ikke mange av de fossile) artene har kjønnsorganenes gripeorgan (gonostylus) vandret innover, er festet nær kroppsaksen og åpner nedover, mens den hos andre hårmygg er festet ute på sidene og åpner innover.
Larvene er gråbrune, med tykk, læraktig hud som bærer mange fingeraktige utvekster.

Levevis

Larvene lever selskapelig i jorda, som vanlig for hårmygg. Plecia-artene er vanlige i skog, også på dyrket mark. I alle fall for noen arter kan det forekomme store masse-sverminger, særlig kjente er de hos den nordamerikanske arten Plecia nearctica i det sørøstlige USA.

Utbredelse

I dag finnes slekten bare i tropiske og subtropiske områder, men fossiler er kjent fra et langt videre område. Dette viser et varmere klima i disse områdene i tidligere tidsperioder.

Fossiler

I tillegg til de nålevende artene er det beskrevet tallrike arter fra fossiler, men det er usikkert hvor mange av disse som er reelle. I avsetninger fra Tertiær er denne slekten ofte blant de aller vanligste insekt-fossilene.
Knut Myrstad

Bakgrunn og yrkeskarriere

Knut Myrstad ble født i Selje i 1913 til småbruker Jakob Myrstad og Johanne Hundeide. 
Han gikk på Nordfjord ungdomsskule 1931-32, Selje arbeidsskule 1932-1933 og Indremisjonens bibelskole 1933-34.
Fra 1934 til 1945 var han ungdomssekretær i Nordfjord Indremisjon, fra 1945-46 undomssekretær i Indremisjonsselskapet og 1946-1948 kretssekretær i Sunnfjord indremisjon. Fra 1948 til 1955 var han kretssekretær i Nordfjord Indremisjon.
Fra 1955 til 1957 var han folkeskolelærer i Selje. Fra 1957 til 1965 var han igjen kretssekretær i Sunnfjord indremisjon med permisjon i årene 1962-64 da han var lærer ved Indremisjonsselskapets bibelskole i Oslo.

Politisk karriere

Knut Myrstad ble innvalgt på Stortinget for Kristelig Folkeparti i 1965 og satt til 1977. I perioden 1965-69 var han medlem av Protokollkomiteen på Stortinget, i perioden 1969-1973 Landbrukskomiteen og i perioden 1973-1977 Landbrukskomiteen og Fullmaktskomiteen.
Han var varamedlem av Stortingets gruppe av Den interparlamentariske union fra 1965 og fra 1973 ordinært medlem av denne.
Myrstad var medlem av Kristelig Folkepartis landsstyre 1973-1975 og i samme periode varamedlem til sentralstyre i partiet.
Han var medlem av Utvalget til å utrede spørsmål vedrørende stat og kirke 1971-1975.

Personlig

Knut Myrstad var gift med Klara F. Berstad. Paret var fra 1990 bosatt i Volda.
Stockholms bydelsområder

Stockholms bydelsområder er områder som blir styrt av en bydelsnemnd i Stockholm kommune. Stockholm er inndelt i 18 bydelsområder, og hver del kan bestå av flere bydeler eller deler av bydeler.
Qilüe

Qilüe (kinesisk: 七略; pinyin: Qīlüè, Wade-Giles: Ch’i-lüeh; «de syv oversikter») fra år 6 f.Kr. er den eldste kjente bibliografi over kinesisk litteratur. Den er satt sammen av Liu Xin (刘歆, 46 f.Kr. til 23 e.Kr.) fra Han-dynastiets tid.
Verket Qilüe ble i det vesentligste inkorporert i Hanshus litteraturkatalog (30 e.Kr.), som ble grunnlaget for beskrivelsen av det keiserlige bibliotek.
Jukebox in My Mind

«Jukebox in My Mind» er en amerikansk sang med melodi og tekst av Dave Gibson og Ronnie Rodgers. Den ble spilt inn på plate av countrymusikkgruppen Alabama. Sangen ble utgitt på singlen RCA 2643-7-R. Produsenter var Josh Leo, Larry Michael Lee og Alabama. Det var den andre singlen fra albumet Pass It On Down (1990).

Norsk versjon

Amund Sjøberget har skrevet en norsk tekst. På norsk bærer den tittelen «Jukebox i mitt hjerte». Sangen finnes med Mimix på CD-platen Jukebox (Crema 512 557-4) fra 1992.
Torkelsrudåsen

Torkelsrudåsen er et høydedrag vest i Eidsberg kommune, Østfold. Høyeste punkt er 201 moh.
På Torkelsrudåsen var opprinnelig påtenkt et større fort som skulle inngå i Fossumstrøkets festning. Da saken kom opp i Stortinget våren 1912, ble det vedtatt at fortene ved Høytorp og Trøgstad skulle bygges, men at Torkelsrudåsen skulle midlertidig stilles i bero. I 1917 ble det søkt Stortinget om midler til grunnerverv på Torkelsrudåsen, men det ble avslått.
Etter annen verdenskrig ble det igjen aktuelt å bygge befestninger på Torkelsrudåsen. Planene gikk ut på store underjordiske anlegg, men også disse ble etter hvert skrinlagt.
I dag ligger Torkelsrudåsen stort sett som utmark, men på vestsiden er det steinbrudd og pukkverk. På toppen står et tårn, bygd for landmålingsformål.
Académie internationale d'héraldique

L'Académie internationale d'héraldique (det internasjonale heraldiske akademi), er en sammenslutning av heraldisk kyndige personer fra hele verden. Dets hovedsete er i Sveits. Akademiet som ble grunnlagt i Paris i 1949, utgjør et internasjonalt forum for heraldiske studier. Annethvert år avholdes et internasjonalt kollokvium.
Medlemstallet er begrenset til 75, men det er ingen begrensninger på antallet assosierte medlemmer. Det innbys til generalforsamling en gang i året.
Blant fremtredende heraldikere som var eller er medlemmer, kan nevnes: Bruno Heim, Sven Tito Achen, Gunnar Scheffer, Jan Raneke, Arvid Berghman, Nils G. Bartholdy, Ottfried Neubecker, Carl-Alexander von Volborth og Michel Pastoureau .